Nietzsche

Friedrich Wilhelm Nietzsche {nI:tcë} gnaht dien 15 October 1844 in id pastorat os Röcken, in Preussen, in un familia om Lutheran pastors. Uperbeghaben magv ed terwn, biht preter attragen ab music, dind ab classic philologia : bo passions explient id fascination is oispreuft, ab 1868, pro id wehrg os Wagner (1813-1883), in-yod is credeiht vide id renaissance os antique tragedia. 
==Un pessimiste Esthetique==
Per Wagners music, trehft kathalika id philosophia os Schopenhauer (1788-1860), pro iom yuno Nietzsche, un argwent confirmation : id terrible ed cruel druve os gwit est tik kanrien dank id redemption ab art. In sien prest buk Die Geburt der Tragödie aus dem Geiste der Musik (1872) expremt Nietzsche tod conception med id sibia quod sismyehrnt, in id hellen menos, Dionys, is div os extatic medvia, ed Apollon, is div om sogn, suten ed serene transfiguration. 
Serter, Nietzsche regretsiet, dayir tod wehrg, ne deursus kafi aus-ye ses isswo. Eysghi druvo philosophia vaht wardhe protie id pessimisme ed id romantisme om Wagner ed Schopenhauer : sei id druve os gwit est terrible ed cruel, noster task ne dehlct ses tik tehle id, dar minter console nos de id, sontern kame id, in un joyeus approbation. 
thumb|center|335 px
==Quosmed anghen biht elswo==
Kay parduce tod philosophia ios dionysic affirmation, vaht Nietzsche trehve sien wi style : tod iom aphorismen, skarp ed provocator, qua permitte multiplie ia interpretations vergeihnd-ye ia pior-ye rassurant syntheses. Lengvos os demystification ed deursia os experimentation se comyunge in ia wehrgs tos dwot prist : Menschliches, Allzumenschliches (1878-1879), Morgenröte (1881) ed die fröhliche Wissenschaft (1882-1887). In tod akhir wehrg udwekwnt Nietzsche ye id prest ker id doctrine ios "abadic reiken ios sam", supreme formule ios affirmation, ambh-yod vaht is construge sien chefdover, Also sprach Zarathustra (1883-1885). 
Bihvs isswo, ghehdt Nietzsche dahe uno nam sieni wi task. Is id namt "mutakehnsen vasyen wirts" : destruction tom qua hant ghohldt bayna i menscens, ed creation noven, per un inversion ios kehnsensprabhil : transmutation om negative wirts, hostile dia gwit, do affirmative wirts, taalend gwit. Tod task impont, in id senst prist os Nietzsches wehrg, un philosophia "med hammercutts", kay probe, ed destruge sei necessar. Id moderne Europe biht ithan gvalt-ye taraght, in sien dominanto Moralitat (Jenseits von Gut und Böse, 1886; Zur Genealogie der Moral, 1887), in sien dominant Religion (Der Antichrist, 1888), in siena multiple "idols" (Götzen-Dämmerung, 1888). 
Dien 3 Januar 1889, salgend id dom is weict in Turin, Nietzsche vidt un cocher plage brutal-ye sien ekwem : lahn ab mildet, is glapt id boywn al Animal. Dien 17 ios samios munt, biht is internen do id psychiatric clinic ios universitat os Jena. Id reste os eys gwit, tiel eys mohrto dien 25 August 1900, est neid meis quem un long apathia. Yed, tod presto dar bayght id Historia os philosophia, ob id rol acto ter ab Elisabeth, eysu swester. Iage organiset id diffusion ios men siens brater, ed besonters id compilation gnohn sub id nam Der Wille zur Macht (1901), sekwent sema nundiens contestet prabhils. Serter, id contribuesiet assocye id namo Nietzsche ei aggressivest deutsch Nationalisme, leitend hina servicihes fraud-ye eys men id national-socialisme.
thumb|center|335 px
==Id doctrine ios augosvol==
Kun kehnsmos, kun ponmos wirts, per nos kehnst semper id gwit. Id bfuzowo yakinia quod Nietzshe ijapt tei dastur est id surce os eys philosophic staunos. Ar bayna ta quant wirts qua dehlge bihe deht in sibia do gwit, sems, ob exprement un sieugo gwit, sont hostile dia id, negent id : quosmed tar est possible od sont wirts hostile dia gwit, menxu neid ghehdt ses hostile dia gwit, quod est quant ? 
Kay correct-ye enderkwites ia wirts ryowkhowa dia gwit ud ta hostile dia id, zaruri est dyies kam un wirto prehpt ka wirt : mathalan, id fact os gwehme ad hehlpe alyanghen poitt ses ayn un act os positive wirt ab el "saun" gwiv, quel klewosdeht in tod sulouk sien imkan os udage se, bet kathalika ab el "degener" gwiv, quel vidt in tod sulouk un act ad encourage sei el volt ghehde brunges id. In preter fall, id expremt tunkye un type os gwit quod Nietzsche kalt "nerce", ed quod is kweit med gwituperpohltos, tod imkan os udkwehre se. Tik in tod fall est id wirto ryowkhowo dia gwit. Sont hostile dia gwit ia wirts ios dwoter genos, quage ghehlde ob bihnt want, binisbat un type os gwit quod Nietzsche namt "sliebe", ed quod is defineiht med gwitormia, ausa, ed id fact os tehrbe wane kay ses. Quod dehlct ses gwit, in sien essence, kay ir unitat sia mathmounto ter ? "Augosvol", antwehrdt Nietzsche, kaurndo de definihes id essence os gwit med un formule quod mathmount sammel id dimension ios don - id augos quod volt udbuwes se - ed tod ios wan. Id augosvol al nert el beuwt lasni de domine alter assimilend-ye el, al dahnd-ye genereus-ye sien wi forme, menxu id augosvol al slab wardht do un "katu po gwit", submiss ei "conservationsinstinct". 
Id vertatsvol est sammel id dastur iom wirts hostile dia gwit, ed id dastur os ir swodestruction, quo Nietzsche kalt "nihilisme". 
 Dank sien prient Paul Rée (medsu tod photo) bignohsit Nietzsche iam intellectual Lou von Salomé in 1882. Bo wirs enliubh-se de tam intelligent gwen qua lakin repuls ira prehscens. In id atelier ios photograph Jules Bonnet in Luzern, Schweiz, enscenit Nietzsche tod portrait quer Lou wehght un carretta tract ab tens dwo wirs. 
==Nihilisme==
Id weidos quosmed tyehct, sammel se destrugend-ye, id dominant europay moralitat, est id argwentsto manifestation os nihilisme. Tod europay dominanto moralitat est sekwent Nietzsche un "sclavenmoralitat", ois id ressentiment im slabs. I nerts hant kathalika ir moralitat, saygen "potimoralitat", sulen ep swoklewosdehsa, ed consistend bahe : wey smos "gohd" (bolt), qui ne sont kam wey sont "khak" (hakir). Id sclavenmoralitat supeiht tod orweidos os kehnsen, kun id udwehkwnt : qui nos endangernt (i nerts) sont "khiters", menxu wey smos "sell" (aunharm). 
Tod supeihsa est id wehrg os ressentiment : id kweinmenos im slabs kamyapt justifie id niweirten iom spontan wirts med id makhen om revanchiste wirts. Dank id moralitat os ressentiment i slabs vivincent i nerts : aygveihnd-ye i ir nerce. I sclavs uperwehnde kun ter neti sont khiters; bet kun ter neti sont khiters, leust id moralitat sien raison-d'etre. El sclav ludhert ex sien paur itiraft od elso "sellt" eet neid meis quem uno mask, ed od simulend-ye kwehre sellt, el bezielit in facto tik uno mer destruction, tant quem al etileikwt neid woltu kun tod destruction est akapen. Id sclavenmoralitat apterlinkwt un desert. 
Cada creation om wirts hostile dia gwit est yinjier un dajalia, idpet dajalia os ressentiment, quod semper finct affirme, menku tik destruction interesset id. Sekwent tod dastur dehlgmos ghabe Nietzsches fameus wekwos : "Div hat mohrn". In id Christiano men, id reject ios realitat ios mund quer gwivmos hat biht inat cred in un "Akhira", dahnd un incomparable force ei moral pamrlan im slabs.
==Id abadic reiken ios sam==
Ia takriban-ye nevdem secules unte qua christianisme hat-se posdart hant permitten dinghes tel "sublime aborto" quel el moderne Europay est. Id project unios mutakehnsen vasyen wirts naudht un nov education os menscgenos, bezielend id transhuman (Übermensch). Id instrument tos education dehlct ses id lohr ios abadic reiken ios sam, quod Nietzsche kweit ka "megil selective men". Dyit scientific-ye, tod lohr sigwrt od id conservationsdastur os Energia impliet id cyclic reiken quanten jects, chunke id force ios universe est finihn edghi dehlct reproduce aiwo sien effects in un aunfin wakt. Dyit ex uno metaphysic vidpoint, id sigwrt od cada instant est aiwic. Moral-ye dyit, fin-ye, id affirmet od tod abad skeuleiht nos aye cada instant, kamkwe kwecto fugace, ka id loc uns absolutios decision : Vols tu to iter oins ed ye un aunnumer wakel om kers ?
Category:Philosophia